# Høringssvar vedr. Spildevandsplan 2018

**Indledning**

Vanløse Lokaludvalg takker for invitationen til at afgive høringssvar til Spildevandsplan 2018 og til den udarbejdede miljøvurdering af spildevandsplanen.

Vanløse Lokaludvalg har med interesse gennemgået materialet vedr. spildevandsplanen og synes, at det er et gedigent arbejde, der ligger bag det foreliggende materiale.

Høringssvaret er bygget op af to dele:

* En generel del, hvor materialet behandles ud fra en generel indfaldsvinkel.
* En specifik del, hvor indfaldsvinklen er, at skybrudstiltagene og planerne herfor i tilknytning til Kapacitetsplan 2018 for Harrestrup Å i Vanløse er baseret på anvendelse af åbne naturbaserede forsinkelsesbassiner og midlertidig opstemning af å-vandet i disse bassiner.

**Generel indfaldsvinkel**

Spildevandsplanen er en meget omfangsrig samling af projekter med forskellige løsningsmodeller for de enkelte områder.

En væsentlig del af formålet er at afkoble store mængder af regnvandet (50% mod tidligere 30%) fra det eksisterende kloaknet, så afledningskapaciteten i kloaksystemet forøges væsentligt (25%).

Fra Vanløse lokaludvalg kan vi kun tilslutte os dette, selvom det er vanskeligt umiddelbart at se, hvordan dette kan løses, bl.a. på de private fællesveje, hvor der i et vist omfang er tale om mindre løsninger i samarbejde med HOFOR, men vi deltager gerne i arbejdet med de enkelte løsninger.

I spildevandsplanen er anført en række konkrete projekter, som Vanløse Lokaludvalg er meget enig i, bør etableres.

Af disse skal blandt andet nævnes:

Udvidelse af rensekapaciteten på Rensningsanlæg Damhusåen og Rensningsanlæg Lynetten.

Forslag om kloakering af de haveforeninger, hvor der sker overnatninger.

Håndtering af spildevand fra husbåde.

Gennemførelse af badevandsplanerne for Kalveboderne, Sydhavnen og Svanemøllen.

Etablering af separat kloakering til håndtering af regnvand.

Et godt eksempel på forberedelse af overgang til separat kloakering er det offentliggjorte forslag til den lokale plan B.44 for "Damhusengens Skole"(lokalplan incl.), hvor følgende er anført om plan og miljøforhold:

**Plan**

Projektområdet skal fortsat være forsynet af HOFOR. Projektområdet skal separatkloakkeres efter det 2-strengede princip for spildevand og regnvand, hvilket medførerat grundejer skal holde spildevand og regnvand adskilt indenfor grunden. Regnvandet skal udledes til Harrestrup Å via skybrudssystemet. Indtil der er etableret mulighed for videre afledning, er oplandet tilsluttet fælleskloakken, og spildevand og regnvand ledes til Renseanlæg Damhusåen.

**Miljøforhold**

Når projektet er gennemført, og der er skabt mulighed for videre afledning af regnvand, vil belastning af fælleskloakken blive mindre. Projektet vil bidrage til den samlede udledning med 2.200 m3 separat regnvand pr. år.

**Specifik indfaldsvinkel**

I Vanløse er skybrudsplanerne blandt andet baseret på etablering af åbne forsinkelsesbassiner i den frie natur, og gennem de senere år har de regnmængder, der ønskes opbevaret i forsinkelsesbassiner fået en større generel stigning.

For Grøndalsparken er mængden øget fra 47.000 m3 til 116.000 m3.

For Krogebjergparken er mængden øget fra 15.000 m3 til 130.000 m3.

For Damhusengen er mængden øget fra 225.000 m3 til 610.000 m3.

For Damhussøen er mængden stort set uændret på ca. 400.000 m3.

Forsinkelsesbassinerne har derved fået en øget betydning for skybrudsberedskabet, ikke kun i forbindelse med 100-års skybrud, men også i forbindelse med skybrud af mere moderate størrelser.

Kapacitetsplanerne for Vanløse vedrører primært etablering af forsinkelsesbassiner i de grønne områder omfattende Grøndalsparken, Krogebjergparken, Damhusengen og Damhussøen, og derfor er der i Vanløse hele tiden blevet fokuseret meget på at få reduceret og helt afskaffet de overløb fra kloakkerne, der som aflast sender urenset kloakvand ud i Harrestrup Å.

I den foreliggende spildevandsplan er der ikke konkret fokuseret på dette problem, og det er især kun indirekte berørt.

I spildevandsplanen er blandt andet på side 79 anført antallet af aflast pr. år for kloakoverløbene i og ved Vanløse til Harrestrup Å omfattende UH10 (Damhusengen), UH11 (Toftøjevej), UH12 (Jyllingevej), UH13 (Rødovre Stadion) og UH14 (Spangen i Brønshøj-Husum). Antallet af aflast er opgjort til i alt 49, og de største aflast målt i m3 kommer fra UH14, hvor 9 aflast har givet i alt 184.000 m3 kloakvand, svarende til godt 20.000 m3 pr. afkast.

I spildevandsplanen er anført, at der sigtes mod en reducering til et afkast pr. år fra hvert overløb senest i 2026. Der er desværre ikke anført noget om tilstanden og antallet af overløb og antallet af aflast, der er og forventes at være til Harrestrup Å, før åen når UH14. Ligeledes er der ikke anført oplysninger om evt. overløb og aflast for Grøndalsåen, men der forventes ikke at være nogen.

For Vanløse er reducering til et aflast om året ikke tilfredsstillende, idet vi naturligvis ikke kan have urenset aflast fra fælleskloakken eller lignende, der udledes i å-vandet og derved kommer med i vandet i forsinkelsesbassinerne herunder også i Damhussøen.

I de tidlige faser af kapacitetsplanerne var der tilsagn om at nedlægge alle kloakoverløb til Harrestrup Å, og for Vanløse har afskaffelse af kloakoverløb til Harrestrup Å hele tiden været en forudsætning for Vanløse Lokaludvalgs accept af åbne forsinkelsesbassiner i de grønne områder og i Damhussøen.

Målet for Harrestrup Å bør helt klart være ingen overløb og ingen aflastninger af urenset kloakvand såvel i Vanløse som opstrøms i forhold til Vanløse på det tidspunkt, hvor de planlagte forsinkelsesbassiner tages i hel eller delvis anvendelse og dermed helt eller delvis inddrages i skybrudsberedskabet.

**Afsluttende bemærkninger**

Vanløse Lokaludvalg støtter forslagets plan og indgår gerne i drøftelser vedrørende mulige løsninger og ser frem til et samarbejde om disse.

Med venlig hilsen